Félagsmálaráðuneytið

Skógarhlíð 6

105 Reykjavik

Reykjavík 24. febrúar 2021

**Umsögn um frumvarp til laga um breytingar á barnaverndarlögum nr. 80/2002. Mál nr. 39/2021**

ADHD samtökin fagna breytingum á barnaverndarlögum sem er mikið framfaraskref í þá átt að skýra og auka þjónustu við börn almennt sem og börn í viðkvæmum hópum.

Algengt er að börn með ADHD hafi upplifað skort á þjónustu og réttindum á landsbyggðinni. Á þetta sérlega við um í minni sveitarfélögum þar sem erfiðara er um vik að leggja fram kvartanir vegna of náinna tengsla manna á milli. Tiltekið er að umdæmi barnaverndarþjónustu skuli telja að minnsta kosti 6000 íbúa og er það mikið framfaraskref í átt að bættri þjónustu við börn. Þessar breytingar eru að auki til þess fallnar að börn og fjölskyldur þeirra njóti réttlátari málsmeðferðar. Barnaverndarþjónusta á að vera sjálfstæð eining og án pólitiskrar aðkomu sem raungerist með þessum breytingum. Fagna ADHD samtökin því að þetta frumvarp verði til að breyta uppbyggingu barnaverndarþjónustunnar sem var löngu tímabær.

Hingað til hefur verið skortur á samfellu í þjónustu við börn með ADHD sérstaklega ef hún er veitt af mismunandi þjónustukerfum. Börn hafa átt það til að falla á milli kerfa og þar af leiðandi ekki fengið þá þjónustu sem þeim ber. Frumvarp um samþættingu þjónustu í þágu farsældar barna tekur á þessum vanda m.a. með því að leggja áherslu á samráð milli þjónustuveitenda og skapa samfellu í þjónustu. ADHD samtökin lýsa yfir ánægju sinni með að ný barnaverndarlög styðji við þessa samþættingu.

Mikilvægt er að rof myndist ekki í þjónustu við börn þegar fjölskyldur flytja búferlum en hingað til hefur verið of algengt að svo sé. ADHD samtökin telja breytingar í átt að aukinni eftirfylgni afar jákvæðar og til batnaðar.

Fagnaðarefni er að ríkari áhersla sé lögð á fagþekkingu innan umdæmisráða barnaverndar. Kveðið er á um að umdæmisráð skuli skipað lögfræðingi, félagsráðgjafa og sálfræðingi og skulu þeir hafa reynslu af störfum í barnaverndarnefnd. ADHD samtökin benda á að um leið sé mikilvægt að tryggja að leitað verði álits séfræðinga í röskunum barna, til að mynda barna með ADHD, ef þurfa þykir.

Afar jákvætt er að tekið sé sérstaklega inn í frumvarpið réttur barna til að tjá skoðanir sínar og tekið sé tillit til þeirra í samræmi við aldur og þroska enda samrýmist það Samningi Sameinuðu þjóðanna um réttindi barna. Nauðsynlegt er að hlustað sé á raddir barna og þeim veitt tækifæri til að hafa áhrif á mál sem að þeim snúa.

Í breytingu á Barnaverndarlögum er tiltekin aðkoma barna að málefnum sem þau varðar skuli styrkt. Hér er lagt til að grípa megi til stuðningsúrræða án vistunar með samþykki barns sem er orðið 15 ára og eigi þetta við um úrræði sem beinast eingöngu að barninu sjálfu. Nefnd eru sem dæmi sálfræðiviðtöl og persónulegur ráðgjafi en mikilvægt er að fjármagn fylgi til að hægt sé að uppfylla þessar breytingar og að tryggt verði að barn geti fengið sálfræðiþjónustu um leið og þörf skapast.



Elín H. Hinriksdóttir formaður

ADHD samtakanna